Együttműködési megállapodás

az Európai Gazdasági Közösség és a Jemeni Arab Köztársaság között

Egyrészről

AZ EURÓPAI KÖZÖSSÉG TANÁCSA,

és másrészről

A JEMENI ARAB KÖZTÁRSASÁG KORMÁNYA

TEKINTETTEL a Jemeni Arab Köztársaság és a Közösség tagállamai közötti baráti kapcsolatra és hagyományos kötelékekre;

AZZAL A SZÁNDÉKKAL, hogy megszilárdítsák és elmélyítsék a Jemeni Arab Köztársaság és az Európai Közösség között fennálló kapcsolatokat;

ANNAK TUDATÁBAN,, hogy az e célkitűzések elérésére való törekvés olyan széles körű együttműködést tesz szükségessé, amely a két fél kölcsönös érdekében a kereskedelmi, gazdasági és fejlesztési tevékenységek teljes körét magában foglalja;

MEGGYŐZŐDVE, hogy ezt az együttműködést olyan gyakorlati keretbe kell foglalni, amely mindkét fél politikáival összhangban lehetővé teszi annak fejlődését;

ÚGY HATÁROZTAK, hogy együttműködési megállapodást kötnek, és e célból meghatalmazottjaikként kijelölték:

AZ EURÓPAI KÖZÖSSÉGEK TANÁCSA:

Peter BARRY,

Írország külügyminisztere;

Wilhelm HAFERKAMP,

az Európai Közösségek Bizottságának alelnöke;

A JEMENI ARAB KÖZTÁRSASÁG KORMÁNYA:

Mohamed al-GUNEID,

fejlesztési miniszter és a Központi Tervhivatal elnöke;

AKIK kicserélve jó és kellő alakban talált meghatalmazásaikat,

A KÖVETKEZŐKBEN ÁLLAPODTAK MEG:

1. cikk

Legnagyobb kedvezményes elbánás

(1) A Szerződő Felek a behozott vagy a kivitt árucikkekre vonatkozóan biztosítják egymásnak a legnagyobb kedvezményes elbánást az alábbiakkal kapcsolatos minden ügyben:

- mindenfajta vám és illeték, ideértve az ilyen vámok és illetékek beszedésének eljárását,

- a vámkezeléssel, árutovábbítási eljárással, vámraktározással és átrakással kapcsolatos jogszabályok,

- közvetlen vagy közvetett adók és egyéb belső adók,

- a kifizetésekkel kapcsolatos jogszabályok, ideértve a külföldi valuta elosztását és az ilyen kifizetések átutalását,

- az árucikkek belső piacon történő értékesítését, beszerzését, elosztását és felhasználását érintő jogszabályok.

(2) Az (1) bekezdés nem vonatkozik

a) a határmenti forgalom megkönnyítése érdekében a szomszédos országoknak nyújtott kedvezményekre;

b) a vámunió vagy a szabadkereskedelmi terület létrehozásának céljával nyújtott vagy az ilyen vámunió vagy szabadkereskedelmi terület alapján igényelt kedvezményekre;

c) bizonyos országoknak az Általános Vám- és Kereskedelmi Egyezménnyel összhangban nyújtott kedvezményekre;

d) a Jemeni Arab Köztársaság által a fejlődő országok közötti kereskedelmi tárgyalásokról szóló jegyzőkönyvnek megfelelően az Általános Vám- és Kereskedelmi Egyezménnyel összefüggésben egyes országoknak biztosított kedvezményekre.

(3) E cikk alkalmazása nem sérti az Általános Vám- és Kereskedelmi Egyezmény alapján fennálló jogokat és kötelezettségeket.

2. cikk

Kereskedelmi együttműködés

(1) A Felek vállalják, hogy figyelemmel saját fejlettségi szintjükre meghozzák a megfelelő intézkedéseket annak érdekében, hogy előmozdítsák a kölcsönös kereskedelmi árucsere lehető legmagasabb szintre való fejlesztését és diverzifikációját.

(2) A Felek megállapodnak abban, hogy megvizsgálják a kereskedelem megkönnyítésének módjait és eszközeit, és saját jogrendszereikkel összhangban, valamint politikáik megvalósítása során megvizsgálják és ajánlják azokat a kereskedelemtámogató intézkedéseket, amelyek nagy valószínűséggel ösztönzést adnak a behozatal és a kivitel bővítéséhez.

3. cikk

Gazdasági együttműködés

(1) A Szerződő Felek saját irányelveik és gazdasági célkitűzéseik alapján és saját hatáskörükön belül a kölcsönös érdekeiket képező minden területen előmozdítják a gazdasági együttműködést, hogy hozzájáruljanak saját gazdaságaik fejlődéséhez.

A fenti együttműködés célja, hogy hozzájáruljon a Felek saját gazdaságainak fejlődéséhez és életszínvonaluk emeléséhez.

(2) Ennek keretében a fenti együttműködés értelemszerűen többek között az alábbi célokat tűzi ki:

- az együttműködés ösztönzése a Jemeni Arab Köztársaság mezőgazdasága, agráripari ágazatai, halgazdaságai, vidékfejlesztése és idegenforgalmának növelése terén,

- a Jemeni Arab Köztársaság emberi erőforrásainak fejlesztése, különösen a szakképzés terén,

- az energia terén megvalósuló együttműködés megkönnyítése,

- a tudományos és technológiai haladás ösztönzése,

- a kedvező befektetési légkör fenntartása és fejlesztése iránti igény kölcsönös elismerésének ösztönzése.

(3) Az Európai Közösségeket létrehozó szerződések rendelkezéseinek sérelme nélkül e megállapodás és az annak alapján tett intézkedések semmilyen módon sem érintik a Közösségek tagállamainak arra vonatkozó jogosultságait, hogy a gazdasági együttműködés területén kétoldalú tevékenységeket folytassanak a Jemeni Arab Köztársasággal, és adott esetben új gazdasági együttműködési megállapodásokat kössenek ezzel az országgal.

4. cikk

Fejlesztési együttműködés

(1) A Közösség elismeri, hogy a Jemeni Arab Köztársaság fejlődő ország.

(2) A Közösség készen áll arra, hogy folytassa és továbbfejlessze a Jemeni Arab Köztársaság fejlődését célzó pénzügyi és műszaki együttműködést a nem társult fejlődő országok javára létrehozott segélyprogramjai keretében.

(3) A Közösség törekszik arra, hogy saját fejlesztési együttműködését összehangolja a tagállamoknak a Jemeni Arab Köztársaságban folytatott fejlesztési együttműködéseivel.

5. cikk

Együttműködési Vegyesbizottság

(1) A két fél képviselőiből álló együttműködési vegyes bizottság alakul, hogy a megállapodás keretén belül előmozdítsa és figyelemmel kísérje a Felek között előirányzott különféle együttműködési tevékenységeket, és megtegye a megfelelő ajánlásokat.

(2) A vegyes bizottság eljárási szabályzatot és munkaprogramot fogad el.

(3) A bizottság rendesen évente egyszer ülésezik.

6. cikk

Területi alkalmazás

E megállapodás egyrészről azokra a területeken kell alkalmazni, amelyeken az Európai Gazdasági Közösséget létrehozó szerződés alkalmazandó, az abban a szerződésben meghatározott feltételekkel, másrészről a Jemeni Arab Köztársaság területén.

7. cikk

Érvényességi idő

(1) E megállapodás az azt az időpontot követő hónap első napján lép hatályba, amikor a Szerződő Felek értesítik egymást az ehhez szükséges eljárások befejezéséről. A megállapodás kezdetben ötéves időtartamra, majd ezt követően kétéves időtartamokra érvényes azzal a feltétellel, hogy a Felek bármelyike felmondhatja azt, ha arról bármely időszak lejárta előtt hat hónappal írásbeli értesítést küld.

(2) E megállapodás az esetlegesen felmerülő új helyzetek figyelembevétele érdekében a Felek kölcsönös egyetértésével módosítható.

8. cikk

Hiteles nyelvek

Ez a megállapodás két-két eredeti példányban készült angol, dán, francia, görög, holland, német, olasz, valamint arab nyelven, a szövegek mindegyike egyaránt hiteles.

--------------------------------------------------